Jeffrey Epstein

Jeffrey Edward Epstein (20. tammikuuta 1953 Brooklyn, New York, New York, Yhdysvallat – 10. elokuuta 2019 New York) oli yhdysvaltalainen varainhoitaja ja sijoittaja. Kerättyään ensin suuren omaisuuden ja saatuaan mainetta lahjoittajana Epstein nousi julkisuuteen seksuaalirikoksistaan ja niihin väitetysti liittyvästä vaikutusvaltaisesta ystäväpiiristään.
Epstein kärsi vuonna 2008 lievän tuomion alaikäisiin tyttöihin kohdistuneista seksuaalirikoksista. Hänet pidätettiin uudelleen vuonna 2019 epäiltynä ihmiskaupasta. Epstein kuoli tutkintavankeudessa. Kuolemansyyntutkija julisti Epsteinin tehneen itsemurhan hirttäytymällä.
Epsteinin kuoleman johdosta on Yhdysvalloissa esitetty kysymyksiä ja salaliittoteorioita, sillä Epsteinin ystäväpiiriin ja vieraisiin yksityissaarella kuului paljon rikkaita ja kuuluisia henkilöitä. 
Nuoruus.
Epstein syntyi keskiluokkaiseen juutalaisperheeseen New Yorkin Brooklynissä. Hänen vanhempansa olivat pihanhoitaja Seymour Epstein ja kouluavustaja Pauline ”Paula” Epstein (o.s. Stolofsky). Hänellä oli pikkuveli Mark, josta tuli myöhemmin hänen liikekumppaninsa Manhattanin kiinteistöalalla. Epstein oli nuorena lahjakas matematiikassa ja pianonsoitossa.
Epstein valmistui Brooklynin Lafayette High Schoolista. Hän opiskeli New Yorkin yliopistossa, mutta hän ei koskaan suorittanut tutkintoa.
Ura.
Epstein opetti vuodesta 1973 vuoteen 1975 yksityisessä koulussa fysiikkaa ja matematiikkaa. Opettajan uransa aikana Epstein tuutoroi Bear Stearnsin hallituksen puheenjohtajan Ace Greenbergin poikaa ja tapaili tämän tytärtä. Hän lopetti työnsä opettajana ja aloitti työt Bear Stearnsillä 1976. Epstein aloitti yhtiössä osakevälittäjänä ja nousi lopulta nuoremmaksi osakkaaksi. Hän sai matemaattisen osaamisensa ansiosta paikan yhtiön erityistuotteiden osastolta, jossa hän työskenteli rikkaiden asiakkaiden erittäin monimutkaisten verotuskysymysten parissa.
Epstein lähti Bear Stearnsilta maaliskuussa 1981. Lähdön syistä ja sen vapaaehtoisuudesta on erilaisia käsityksiä. Joidenkin tietojen mukaan Epsteinista haluttiin eroon, koska hän oli antanut ansioluettelossaan vääriä tietoja tutkinnoistaan. Viranomaiset olivat myös epäilleet Epsteinia osakkeiden sisäpiirikaupoista ja kutsuneet hänet kuulusteluihin. Epstein menetti lupansa myydä arvopapereita omalla nimellään.
Bear Stearnsilta lähtönsä jälkeen Epstein perusti vielä samana vuonna rikkaille asiakkaille talousneuvontaa antavan sijoitusfirman nimeltä Intercontinental Assets Group. Hän oli yhtiön ainoa työntekijä. Yhtiö keskittyi pian hankkimaan asiakkailleen takaisin välittäjien ja asianajajien heiltä rikollisesti viemiään rahoja. Epsteinin epäiltiin myös auttavan joitain asiakkaitaan siirtämään kavaltamiaan rahoja suojaan.
1980-luvun puolivälissä Epstein työskenteli kansainvälisten asekauppiaiden Douglas Leesen ja Adnan Khashoggin hyväksi ja auttoi heitä kiertämään veroja. Vuonna 1987 Epstein aloitti työt konsulttina Steven Hoffenbergin Towers Financial Corporationissa, joka osti velkoja. Hoffenberg tuomittiin lopulta vankeuteen lukuisista petoksista, mutta Epstein selvisi ilman syytteitä.
Epstein perusti vuonna 1988 J. Epstein &amp; Company -yhtiön. Se otti vain asiakkaita, joilla oli yli miljardi tai enemmän pääomaa. Salamyhkäisen yhtiön ainut todistettu asiakas oli vaatealan liikemies Les Wexner.
Epstein tapasi New Yorkissa vuonna 1991 englantilaisen seurapiirijulkkiksen Ghislaine Maxwellin, mediamoguli Robert Maxwellin tyttären. Heistä tuli pariskunta, ja Maxwell alkoi hoitaa Epsteinin käytännön asioita ja avata tälle liikeyhteyksiä. Epstein tulikin tunnetuksi lukuisista kuuluisista ja vaikutusvaltaisista ystävistään, joihin kuuluivat muun muassa Bill Clinton ja Donald Trump. Jotkut Maxwellin ystävät ovat tosin väittäneet, että Maxwellin ja Epsteinin suhde vaikutti platoniselta ja enemmän kumppanuudelta kuin rakkaussuhteelta eikä Maxwell edes ollut kiinnostunut miehistä.
Epstein sai paljon julkista tunnustusta Jeffrey Epstein VI Foundationin ansiosta. Vuonna 2003 säätiö lahjoitti 30 miljoonaa dollaria Harvardin yliopistolle. Epstein rahoitti myös monia yksittäisiä, usein epätavallisia tieteellisiä tutkimushankkeita. Hän järjesti kodeissaan yhteistapaamisia maailman tunnetuimpien tutkijoiden kanssa. Hän puhui tutkijaystävilleen näkemyksistään eugeniikasta ja geenimuuntelusta sekä suunnitteli oman geeniperimänsä levittämistä New Mexicoon perustettavan keinosiemennys- ja synnytyslaitoksen kautta.
Omaisuus.
Epsteinin liiketoimien yksityiskohtia ja hänen suuren omaisuutensa alkuperää ei tiedetä. Joidenkin tietojen mukaan Epstein keräsi omaisuutensa laskuttamalla suuria, kiinteitä provisioita rikkaiden asiakkaidensa verovälttelyn suunnittelusta. Se oli hyvin tuottavaa liiketoimintaa 1980-luvulla, joilloin rikkaiden veroprosentti oli lähes 50. Vuonna 2019 syyttäjä arvioi Epsteinin omaisuuden arvoksi yli 500 miljoonaa ja vuosituloiksi 10 miljoonaa dollaria.
Jo vuonna 1996 Epstein omisti Manhattanin suurimman yksityiskodin. Hänellä oli kartano myös Palm Beachissa Floridassa, ja myöhemmin hän osti koteja ympäri maailmaa. Vuonna 1998 Epstein osti Yhdysvaltain Neitsytsaarilta Little Saint Jamesin saaren ja vuonna 2016 Great Saint Jamesin saaren.
Epsteinin lentolaivastoon kuului Boeing 727-200 -matkustajalentokone, Gulfstream-liikelentokone sekä pienempiä koneita ja helikopteri. Lentokenttämekaanikot ja lehdistö kutsuivat Epsteinin Boeingia nimellä ”Lolita Express”, koska Epstein kuljetti siinä nuoria tyttöjä.
Rikokset ja oikeudenkäynnit.
Palm Beachin viranomaiset alkoivat tutkia Epsteiniä saatuaan maaliskuussa 2005 nimettömän puhelinsoiton naiselta, joka kertoi 14-vuotiaan tytärpuolensa sanoneen ystävilleen, että hän oli saanut rikkaalta keski-ikäiseltä ”Jeffiltä” rahaa seksistä.
Poliisin tutkimuksissa ilmeni, että Epsteinin kotona Palm Beachissa oli vieraillut vuosikausien ajan teini-ikäisiä tyttöjä. Eräs Epsteinille tyttöjä välittänyt nuori nainen kertoi poliisikuulustelussa, että Epstein maksoi 14–20-vuotiaille tytöille aluksi vähintään 200 dollaria tunnin pituisesta hieronnasta. Tyttö sai enemmän, jos hän hieroi Epsteinia alastomana, ja vielä enemmän, jos hän antoi Epsteinin kosketella itseään tai suostui seksiin. Tyttö saattoi lisäksi ansaita 200 dollaria joka kerta, kun hän toi uuden tytön Epsteinin luokse. Epstein varmisti, että jokainen tyttö tiesi jo tullessaan, mitä tältä odotetaan. Usein Epstein vain masturboi hieromapöydällä, mutta hän pyrki aina suostuttelemaan tyttöä antamaan hänen mennä pidemmälle. Joskus Epstein halusi tytön harrastavan seksiä Epsteinin nuoren naispuolisen apulaisen kanssa. Jotkin Epsteinin kuvatut teot vaikuttivat tutkijoista raiskauksilta.
Epstein solmi vuonna 2008 salaisen sopimuksen syyttäjä Alexander Acostan kanssa. Acosta myönsi Epsteinille suojan liittovaltion syytteeseenpanolta. Epstein myönsi syyllisyytensä seksin ostamiseen ja seksin ostamiseen alaikäiseltä. Hän sai 13 kuukauden vankeustuomion, jonka aikana hän sai lähteä kuutena päivänä viikossa vankilasta työskentelemään toimistolleen.
Epsteinista tuli vapautumisensa jälkeen korkeimman tason rekisteröity seksuaalirikollinen. Hänen liikkumistaan ja internetin käyttöään rajoitettiin, ja hän joutui ilmoittautumaan viranomaisille säännöllisesti.
Epsteinin uhrit alkoivat nostaa Epsteinia vastaan siviilikanteita vuodesta 2008 alkaen, ja oikeudenkäynnit veivät suuren osan Epsteinin ajasta seuraavien kymmenen vuoden aikana. Hänen tiedetään sovitelleen ainakin 39 siviilikannetta yhteensä yli 20 miljoonalla dollarilla. Samalla Epstein edelleen tapaili nuoria naisia, joista moni oli nyt tullut Yhdysvaltoihin entisen Neuvostoliiton maista.
Media alkoi uutisoida Epsteinin ja prinssi Andrew’n yhteyksistä ja väitetystä alaikäisten tyttöjen, kuten Virginia Giuffren, hyväksikäytöstä. Kohujen seurauksena Andrew menetti maineensa.
"Miami Heraldin" loppuvuonna 2018 julkaisema paljastusjuttu nosti Epsteinin vanhan oikeudenkäynnin ja epäilyttävän lievän tuomion maanlaajuiseksi skandaaliksi. Kongressin republikaani- ja demokraattiedustajat vaativat tuomion uudelleenarviointia, ja vaatimusten seurauksena oikeusministeriö avasi jutun tutkinnan uudelleen helmikuussa 2019. Alexander Acosta oli noussut Trumpin ensimmäisen hallinnon ministeriksi mutta joutui eroamaan skandaalin seurauksena.
Pidätys.
Epstein pidätettiin 6. heinäkuuta 2019 Teterboron lentokentällä New Jerseyssä, jonne hän oli lentänyt yksityiskoneellaan kodistaan Pariisissa. Epstein vietiin tutkintovankeuteen Manhattanille Metropolitan Correctional Centeriin. Liittovaltio syytti häntä ihmiskaupasta, josta enimmäisrangaistus oli 45 vuotta. Epsteinia syytettiin uudelleen 2000-luvun alussa tapahtuneesta alaikäisten tyttöjen houkuttelemisesta seksiin New Yorkissa ja Palm Beachissa. Epstein kiisti syytteet. Hän väitti seksin olleen suostumuksellista ja kiisti tienneensä kenenkään olleen alaikäinen. Myöhemmin vuonna 2020 Epsteinin jo kuoltua häntä syytettiin myös nuorimmillaan vain 11-vuotiaiden tyttöjen tuomisesta hyväksikäytettäväksi seksirinkiinsä yksityissaarillaan.
Syytteen lukemistilaisuudessa Epsteinin asianajajat kutsuivat syytöksiä vanhoiksi ja vetosivat siihen, että Epsteinia ei voi syyttää samoista rikoksista toista kertaa. 31. heinäkuuta tuomari määräsi Epsteinin oikeudenkäynnin päivämääräksi alustavasti 8. kesäkuuta 2020.
Kuolema ja teoriat henkirikoksesta.
Epstein löydettiin 23. heinäkuuta 2019 sellinsä lattialta lakanasta tehty kaistale kaulansa ympärillä. Epstein itse kielsi yrittäneensä itsemurhaa ja sanoi sellitoverinsa, entisen poliisin, hyökänneen päälleen. Sellitoveri kielsi syytöksen. Epstein siirrettiin toiseen selliin. Päivä ennen Epsteinin kuolemaa 10. elokuuta 2019 hänen uusi sellitoverinsa siirrettiin pois. Vanginvartijat, joiden olisi pitänyt tarkistaa vangit puolen tunnin välein, eivät tehneet yöllä tarkistuskierroksiaan, vaan nukkuivat tai selasivat internetiä. He kävivät Epsteinin luona vasta kello 6.30 aamulla. Toisen vartijoista kuultiin sanovan ”Hengitä, Epstein, hengitä”. He yrittivät elvyttää Epsteiniä, mutta oli liian myöhäistä. He veivät ruumiin nopeasti pois paikalta rikkoen protokollaa. Yhdysvaltain vankeinhoitolaitos määrää, että itsemurhaa täytyy kohdella kuin mitä tahansa rikospaikkaa, jossa henkilö on kuollut. Epsteinin sellin ovea seurannut valvontakamera oli samana yönä epäkunnossa. 
Kuolemansyyntutkija julisti Epsteinin tehneen itsemurhan hirttäytymällä. Kokenut yhdysvaltalainen oikeuslääkäri Michael Baden, joka seurasi nelituntista ruumiinavausta Epsteinin veljen puolesta, tyrmää virallisen näkemyksen itsemurhasta. Hän epäilee sen sijaan kuristamalla tehtyä henkirikosta. Badenin mukaan ruumiissa oli epätavallisia murtumia kurkunpäässä ja kieliluussa. Lisäksi Epsteinin silmiin oli vuotanut verta, jota ei yleensä ilmene itsemurhan tehneillä ihmisillä. Jotkut median haastattelemat asiantuntijat totesivat tähän, että kyseinen murtuma syntyy usein hirttäytymisessä.
Viranomaiset ovat heinäkuussa 2025 varmistaneet Epsteinin kuolinsyyksi itsemurhan.
Epstein allekirjoitti testamenttinsa kaksi päivää ennen kuolemaansa. Hän siirsi 577 miljoonan dollarin omaisuutensa perustamaansa trustiin.
Kuoleman jälkeen.
Epsteinia oli avustanut alaikäisten tyttöjen houkuttelussa joukko nuoria naisia. Neljälle heistä oli annettu syytesuoja vuoden 2008 sopimuksen yhteydessä. Piiloon mennyttä Ghislaine Maxwellia sen sijaan ryhdyttiin etsimään. Moni Epsteinin uhreista väitti Maxwellin paitsi avustaneen Epsteinia myös osallistuneen itse hyväksikäyttöihin. Ghislaine Maxwell tuomittiin vuonna 2022 vankeuteen 20 vuodeksi Epsteinin avustamisesta alaikäisten tyttöjen hyväksikäyttöringin pyörittämisessä. Myös Epsteinin lähipiiriin kuulunut ranskalainen mallitoimiston johtaja Jean-Luc Brunel pidätettiin vuonna 2020 tapaukseen liittyneistä rikoksista. Hän kuoli ennen oikeudenkäyntiä.
Epsteinin väitettyyn seksirinkiin osallistuneiden kuuluisien miesten nimiä ei ole tullut julkisuuteen. Ghislaine Maxwellin oikeudenkäynnin yhteydessä julkaistuissa asiakirjoissa luetellaan Epsteinin tuttavien nimiä, kuten prinssi Andrew sekä presidentit Bill Clinton ja Donald Trump. Jälkimmäisiä ei kuitenkaan syytetä asiakirjoissa rikoksista.
Vuonna 2025 Yhdysvaltain viranomaiset kertoivat, että Epsteinin väitetysti ylläpitämästä asiakaslistasta tai hänen harjoittamastaan kiristyksestä ei ole todisteita. Moni yhdysvaltalainen uskoo kuitenkin edelleen asiakaslistan olemassaoloon ja vaatii sen julkaisemista, kuten presidentti Trumpin hallinto oli aiemmin luvannut.